DEM DEMA ŞOREŞÊ YE

Bi rabûna gelê me ya di pîrozbahiyên Newrozê de, piştre di serkevtina hilbijartinan de û bi serhildana li hember bêmafî û xwînxwariya dewleta tirk û AKPê de derdikeve holê ku gelê kurd ber bi şoreşa xwe ve dimeşe. Çirûska li Wanê bi bêmafiya li hember bidestxistina şaredariyê veda, li Hilwanê, li Amedê û li her deverên Kurd bi ser ketine û şaredarî bi dest xistine wê bibe agirekî êdî nayê temirandin. Gelê Kurd êdî şoreşek heq kiriye. Ev rabûna gel divê raneweste, heta digihêje azadî, serkevtin û bidestxistina hemû mafên xwe yên bingehîn.

AKP û dewleta tirk dema xwe ya herî riziyayî, herî lewaz û herî birîndar dijî. Nexwasim bi serkevtina kurdan a di hilbijartinên 31ê Adara 2024an de êdî destpêka bidawîbûna rejîma faşîst û dîktator derket ber çavan, ewê êdî roj bi roj ber bi mirinê ve biçin, serhildana gel wê vê têkçûnê bileztir bike.

Valîtiya Wanê çendî qedexe û astengiyan li ber gelê Wanê derdixe bila derxe, gel wê li vê yekê guhdarî neke û neçe mala xwe, rûnenê û biryara xwînxwaran nepejirîne. Hemû gelê me yên li giştiya welêt û derdûdora Wanê wê wek lehiyê biherikin Wanê û vê qedexeya Walîtiyê pûç bikin û vala derxînin. Wê ti hêz û biryara xayînane nikaribe gelê me ji bidestxistina mafên xwe û xwedîderketina li vîna xwe û ji şoreşa xwe bi paş de bixîne.

Dem dema şoreşa gel e. Ev jî bi rabûna ser xwe ya hemû Kurdistaniyan dibe. Êdî wek serhildanên berî sed salan ti qad û herêm wê bi tenê xwe nemîne. Emê tev ji bo yekî, yek ji bo tevayiyê, têbikoşin. Hemû Kurdistan wê li Wanê xwedî derkevin, Wan wê ji bo giştiya Kurdistanê têbikoşe.

Gelê Kurd bi salan bi dek û dolabên neyaran ji bo bihustek erd, ji bo mirîşkekê bi dehan mêr ji hev dikuştin, niha ev gel zane û hişyar bûye, vê mêraniya xwe êdî wê ji bo şoreşa xwe ya azadiyê bi kar bîne. Azadî mafê gelê Kurd e jî. Emê bi dengekî zelal û eşkere ji dewleta Tirk û AKPê re bibêjin: An te li Kurdistanê hilbijartin çênekira û wek demên Agar û Çiler Walîtiya Rewşa Awarte tayîn bikira, yan ger te hilbijartin da çêkirin, divê tu wekî sa encamên wê jî qebûl bikî. Tu mecbûr î vîna vî gelî nas bikî, jê re rêz bigirî. Ev gel vê carê wê serî li ber te netewîne.

Bila ti kes nefikire, ku AKP an dewleta Tirk vê bêmafiya xwe ji xurtbûna xwe dike. Na, sedî sed na! Mirovên bi hêz dizî, çelp, talan, şelandin û xapandinê nakin, rasterast dest datînin ser. Kenan Ewrenê derbekar ji AKPê wêrektir û duristir bû, li giştiya Kurdistanê rewşa awarte îlan kir, waliyên awarte tayîn kir û got ez li hember kurdan şer îlan dikim. Lê AKP çi dike? Tê Kurdistanê, xwe dike dê û bav kurdan, roja hilbijartin bi dawî bû, got, ezê li hember vîna gel rêzdar bim û lê di binî re hesabên genî bi rê ve biriye, berî hilbijartinê bi pênc xulekan li riyên bidestxistina şaredariyên kurdan geriyaye. Ew bi vî çavî li bûyerê dinêre, ji ber ku tahmijkî bûye. Çend caran qeyûm da ser şaredariyên kurdan jê re ma, êdî tahmijkî bû. Ger hûn bala xwe bidinê, di xwepêşandanên berî hilbijartinan de AKPê zêde destdirêjî nekir. Çima? Ji xwe re got, bila Kurd şaredariyan bi dest bixin, çawa be, ezê dest deynim ser tevan û tev wê bibin ên min. Kurd jî wê du - sê rojan dakevin kolanan, biqêrin, ezê qedexe û astengiyan derxim pêşberî wan, çendekan bigirim, biavêjim zindanê, yên din herin mala xwe rûnên û ev yek wê ji min re kar bimîne, heta çar salên din jî xwedê mezin e.

Lê kurd êdî bi vê lîstikê hisiyane. Ji bo wê vê carê wê ev lîstika AKPê cî negire. Ew çendî qedexe û astengiyan derxîne pêşiya kurdan, ew li wanê li ber deriyê her malekê tabûrek leşker û polîs jî deyne, giştiya Kurdistan wê bibe Wan, biherike Wanê, serhildan wê vegire her bajar û gundê Kurdistanê û êdî wê ne leşker û nejî polîsên AKPê têrê nekin bergiriyan li her derê bigirin û ev rejîma xwînxwar wê biherife, bikeve û têk biçe. Rejîmê derbeyeke giran xwar, wek marê birîndarbûyî bi çavkorî êrîş dike, lê bi her erîşkirina xwe re xwîn ji laşê wê diçe. **Êdî wê gelê Kurd raneweste û pêla serhildanên xwe xurtir bike, yekîtiya xwe gurtir bike, rabûna xwe domdar bike, serkevtin a gelê kurd e û wê şoreşa hêviya sed salan êdî pêk were. Gelê kurd ber bi şoreşa azadiyê ve diçe; Newroz, hilbijartin û serhildanên didomin nîşana vê yekê ne: bi rêbertiyeke rast û durist û bi amadekarî, bi fedekarî, bi biryar û vîn û bi israr êdî wê şoreşa azadiyê berbiçav bibe, li gelê me pîroz be.**

Îroj êdî ti kes wê li mala xwe rûnenê! Dijmin êrîşî ku derê dike, wê hemû Kurdistanî biherikin wê derê. Êrîşkirina ser Kurdekî êrîşkirina ser giştiya Kurdistanê ye. Ji bo wê em tev ji bo yekî, yek ji bo tevayî têbikoşin û em tev bi hev re bi serkevin. Dem dema serhildanê ye, dem dema dawîlêanîna sazûmana dagirkeriyê ye, dem dema şoreşa azadiyê ye, dem dema serkevtinê ye!

Hesen Huseyîn Denîz